IZimbabwe Ibikwa Yaqamba Amanga Ukuthi Izakwenelisa Ukuqhuba Umhlangano we U.N Tourism
IZimbabwe ibikwa ingela mali yokwakha lapho okuzakwenzelwa khona umhlangano lo iConference Centre kanye leyokuqhuba ezinye inhlelo
Iziphathamandla zogatsha olubona ngezokwethekelelwa kwelizwe zithi iZimbabwe yaqamba amanga ngokuthi izakwenelisa ukuqhuba umhlangano omkhulu wenhlanganiso ye United Nations Tourism Organization ngomnyaka ozayo. Umnu. Sylvester Maunganidze omele ugatsha lolu utshele idale lephalamende ngoLwesibili ukuthi lokhu kwenzelwa ukuthi ilizwe libe yilo elizathola imvumo yokwenza umhlangano lo oqakathekileyo. Umnu. Maunganidze uthe okwamanje iZimbabwe kayilamali yokwakha lapho okuzakwenzelwa khona umhlangano lo kanye leyokuqhuba ezinye inhlelo edolobheni le Victoria Falls. Lokhu kugcizelelwe nguMnu. Musesushe Munodawa omele ugatsha lwezokuthwalwa kwempahla labantu, othe kungenzakala ukuthi kwehule ukwakha indawo yokwenza umhlangano lo. Uthe kucatshangelwa ukuthi kungacina kuzakwakhiwa amabhokisi ensimbi lamaplanka okungasoze kuhlale isikhathi eside. Kudingakala izigidi ezilitshumi lantathu zamadollar- $13 million yokwakha iconference center. Kumele kusetshenziswe izigidi ezingamakhulu amathathu zamadollar - $300 million yokulungiselela umhlangano lo eyayikhangelelwe ukuvela kweleChina, eAfrican Development Bank kanye lakuhulumende othi kalamali. Umnu. Walter Mzembi umphathintambo wezokwethekelelwa kwelizwe uthi kungamanga ukuthi akulamali yokulungiselela umhlangano lo. Umnu. Nkosilathi Jiyane uMayor we Victoria Falls njalo obona ngamalungiselelo omhlangano lo uthe kabakatholi imali efunakalayo kuhulumende. Umnu. Siphambaniso Moyo ingcwethi kwezokwethekelelana uthi kuyadanisa ukuthi akulamali yokulungiselela umhlangano omkhulu womsebenzi wokwethekelelwa kwamazwe womhlaba.